### Resumé

Boligforeningen AAB Vejle anmoder om godkendelse af køb af ejendommen Pedersholms Allé 21, Vejle. Købet af ejendommen sker med henblik på etablering af et fælleshus for fire nærliggende boligafdelinger.

### Sagsfremstilling

AAB anmoder om kommunens godkendelse af boligforeningens køb af Pedersholms Allé 21, Vejle.

Ejendommen er geografisk tæt placeret på fire boligafdelinger i AAB.

Det drejer sig om følgende boligafdelinger:

Afd. 11, [adresse], med 12 familieboliger

Afd. 17, Møllevangen, med 601 familieboliger

 Afd. 24, [adresse], med 20 familieboliger

Afd. 37, Askevænget, med 131 familieboliger

Boligafdelingerne har tilsammen 764 familieboliger.

Ejendomskøbet er godkendt af Hovedbestyrelsen og repræsentantskabet i AAB samt de fire boligafdelinger.

**Formål med køb af ejendom**

Formålet med ejendommen er at etablere et fælleshus, der kan danne rammen om fællesskabsaktiviteter for de fire boligafdelinger. Der kan også være mulighed for lokale sundhedstiltag og samarbejder med interessenter i lokalområdet samt Vejle Kommune, herunder den Boligsociale Helhedsplan.

AAB er bekendt med de rammer, der fremgår af lokalplan nr. 184, delområde 1. Det betyder blandt andet, at der ikke må holdes fester eller lignende støjende arrangementer i fælleshuset.

Forvaltningens planafdeling har vurderet, at de påtænkte aktiviteter er i overensstemmelse med lokalplanen.

Ved køb af ejendommen medfølger et parkeringsområde, der skal forbedres til ca. 24 parkeringspladser, der fremadrettet vil kunne benyttes af beboere i afd. 17, Møllevangen. Kørslen påtænkes ensrettet fra [adresse] mod [adresse].

AAB forventer, at fælleshuset, efter ombygning og istandsættelse, vil kunne tages i brug omkring juni 2026.

**Ejendommen**

Ejendommen er opført i 1959 og om/tilbygget i 2005 med et grundareal på 1569 m2,heraf bebygget areal på 764 m2.

Ejendommen er en erhvervsejendom, der på nuværende tidspunkt er ubenyttet. Der har senest været en genbrugsbutik.

Se nedenfor foto af ejendommen.

![Foto af ejendommen](data:image/jpeg;base64...)

Se endvidere kortrids nedenfor af ejendommens placering i forhold til AAB´s øvrige ejendomme med boligafdelinger.

![Kortrids over ejendommens placering ift. AAB´s øvrige ejendomme med boligafdelinger](data:image/jpeg;base64...)

**Økonomi - køb af ejendom**

Ejendomsværdien er opgjort til 6.350.000 kr.

Der er mellem AAB og sælger indgået aftale om en pris på 3.950.000 kr., inklusiv omkostninger.

AAB forventer, at der skal ske ombygning og istandsættelse af ejendommen for ca. 1.500.000.

Den samlede udgift forbundet med købet er derfor ca. 5.450.000 kr.

Købet finansieres gennem optagelse af banklån, realkreditlån samt midler fra AAB´s egen trækningsret.

**Økonomi - drift**

Ejendommen etableres som en særskilt afdeling.

AAB har udarbejdet driftsbudget med en estimeret årlig netto driftsudgift på 549.000 kr., der finansieres af de fire boligafdelinger efter en fordelingsnøgle i forhold til antal lejemål i afdelingen og brugsret til parkeringspladser.

Der forventes huslejestigning i afdelingerne i niveau 0,6 - 1,2 %.

**Lovgrundlag**

En almen boligforenings køb af såvel bebyggede som ubebyggede ejendomme skal godkendes af kommunalbestyrelsen, jf. almenboliglovens § 26, stk. 1.

Formålet med ejendomskøbet ligger inden for rammerne af de aktiviteter en boligorganisation kan udføre, jf. almenboliglovens § 6 og sideaktivitetsbekendtgørelsens § 24.

Det er i øvrigt nærmere reguleret i [adresse], hvordan fælleshuset kan benyttes af andre end afdelingernes beboere og til andre formål end sociale aktiviteter og fritidsaktiviteter.

### Økonomi

Ingen bemærkninger

### Klima og resiliensvurdering

Ingen bemærkninger

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller, den 2. december 2025, punkt 213:

**at** udvalget over for Byrådet anbefaler at godkende, at boligforeningen AAB Vejle køber Pedersholms Allé 21, Vejle.

####

#### Beslutning fra Teknisk Udvalg, den 2. december 2025, punkt 213:

Anbefalet.

Oliver Hermansen var fraværende.

####

#### Beslutning fra Økonomiudvalget, den 8. december 2025, punkt 297:

Anbefales.

Fraværende: Oliver Hermansen.

Fraværende: Børge Østergaard.

### Beslutning

Godkendt.

Fraværende: Line Ravn. I stedet mødte Peter Nilsson.

Fraværende: Mette Petersen.